b'\n_START_ARTICLE_\nJames Otis\n_START_PARAGRAPH_\nJames Otis (5. helmikuuta 1725 West Barnstable, Massachusetts \xe2\x80\x93 23. toukokuuta 1783 Andover, Massachusetts) oli yhdysvaltalainen lakimies, poliittinen aktivisti ja agitaattori, joka edisti 1760-luvulla toiminnallaan Amerikan vallankumoukseen johtanutta kehityst\xc3\xa4. H\xc3\xa4n teki kuuluisaksi iskulauseen \xe2\x80\x9dEi verotusta ilman edustusta\xe2\x80\x9d (engl. No taxation without representation)._NEWLINE_Otisin is\xc3\xa4, James Otis vanhempi oli tunnettu vaikuttaja Massachusettsin brittil\xc3\xa4isess\xc3\xa4 siirtokunnassa. Nuorempi Otis opiskeli lakia Harvardissa, valmistui asianajajaksi vuonna 1748 ja perusti lakitoimiston Plymouthiin, josta siirtyi 1750 Bostoniin. Kuuluisaksi Otis tuli vuonna 1761, jolloin h\xc3\xa4n kyseenalaisti brittil\xc3\xa4isten tulliviranomaisten oikeuden tunkeutua ihmisten koteihin etsim\xc3\xa4\xc3\xa4n salakuljetettua tavaraa yleisluontoisten etsint\xc3\xa4lupien (writs of assistance) nojalla, joissa ei mainittu ep\xc3\xa4ilyn kohdetta tai etsitt\xc3\xa4vi\xc3\xa4 tavaroita. Esiintyess\xc3\xa4\xc3\xa4n siirtokunnan korkeimman oikeuden edess\xc3\xa4 Bostonissa h\xc3\xa4n julisti, ett\xc3\xa4 kansalaisoikeudet perustuivat luonnonoikeuksiin, ja ett\xc3\xa4 kansalaisoikeuksia rikkovat etsint\xc3\xa4luvat olivat n\xc3\xa4in ollen mit\xc3\xa4tt\xc3\xb6mi\xc3\xa4, vaikka niill\xc3\xa4 olisi ollutkin Ison-Britannian parlamentin hyv\xc3\xa4ksynt\xc3\xa4. H\xc3\xa4n vetosi my\xc3\xb6s brittil\xc3\xa4iseen valtios\xc3\xa4\xc3\xa4nt\xc3\xb6\xc3\xb6n. Etsint\xc3\xa4lupakiistan kautta h\xc3\xa4n nosti esiin periaatteellisen kysymyksen siit\xc3\xa4, oliko parlamentilla ylip\xc3\xa4\xc3\xa4t\xc3\xa4\xc3\xa4n oikeutta s\xc3\xa4\xc3\xa4t\xc3\xa4\xc3\xa4 lakeja siirtokuntalaisille, joilla ei ollut edustusta parlamentissa. Otis teki t\xc3\xa4ss\xc3\xa4 yhteydess\xc3\xa4 kuuluisiksi ne argumentit, joita siirtokuntien oikeuksien puolustajat my\xc3\xb6hemmin innokkaasti k\xc3\xa4yttiv\xc3\xa4t. T\xc3\xa4ll\xc3\xb6in h\xc3\xa4n tiett\xc3\xa4v\xc3\xa4sti my\xc3\xb6s sanoi ensi kerran, ett\xc3\xa4 \xe2\x80\x9dverotus ilman edustusta on tyranniaa\xe2\x80\x9d. John Adamsin mukaan Otisin esiintyminen loi pohjan siirtokuntalaisten ep\xc3\xa4luottamukselle em\xc3\xa4maataan kohtaan._NEWLINE_Otis valittiin toukokuussa 1761 Massachusettsin siirtokunnan lains\xc3\xa4\xc3\xa4d\xc3\xa4nt\xc3\xb6kokoukseen (General Court), ja h\xc3\xa4net uudelleenvalittiin melkein joka vuosi. Vuonna 1766 h\xc3\xa4net valittiin puhemieheksi, mutta siirtokunnan brittil\xc3\xa4inen kuvern\xc3\xb6\xc3\xb6ri kumosi valinnan. Otis ryhtyi my\xc3\xb6s pamflettikirjailijaksi. H\xc3\xa4nen ensimm\xc3\xa4inen julkaisunsa oli Massachusettsin edustajainhuoneen toimia puolustanut A Vindication of the Conduct of the House of Representatives of the Province of Massachusetts Bay (1762). Toinen merkitt\xc3\xa4v\xc3\xa4 teos oli The Rights of the British Colonies Asserted and Proved (1764). Otis tuli laajalti tunnetuksi Pohjois-Amerikan siirtokuntalaisten oikeuksien puolustajana ja h\xc3\xa4n laati asiakirjoja, joita l\xc3\xa4hetettiin toisiin siirtokuntiin ja parlamentille asti. Vuonna 1765 h\xc3\xa4net valittiin Massachusettsin edustajana vuoden 1765 leimaverolakia vastustaneeseen New Yorkin leimaverokongressiin, jossa h\xc3\xa4n oli merkitt\xc3\xa4v\xc3\xa4ss\xc3\xa4 roolissa ja osallistui parlamentille l\xc3\xa4hetetyn adressin laatimiseen._NEWLINE_My\xc3\xb6hemmin Otisin mielenterveys alkoi horjua. H\xc3\xa4nen saatuaan vuonna 1769 s\xc3\xa4il\xc3\xa4niskun p\xc3\xa4\xc3\xa4h\xc3\xa4ns\xc3\xa4 er\xc3\xa4\xc3\xa4n brittiviranomaisen kanssa syntyneess\xc3\xa4 k\xc3\xa4sik\xc3\xa4hm\xc3\xa4ss\xc3\xa4 h\xc3\xa4net todettiin hulluksi, joskin h\xc3\xa4nell\xc3\xa4 oli viel\xc3\xa4 my\xc3\xb6hemmin kirkkaitakin hetki\xc3\xa4. Otis kuoli salamaniskuun vuonna 1783.'